**Projektas**

**LAZDIJŲ RAJONO SAVIVALDYBĖS TARYBA**

**SPRENDIMAS**

**DĖL PRITARIMO PROJEKTAMS „KNYGRIŠYSTĖ IR ARCHYVINIŲ LDK ĮRIŠŲ INTERPRETACIJOS“ IR „NEEILINIAI SUSITIKIMAI EILINĖMIS DIENOMIS“ BEI JŲ DALINIO FINANSAVIMO**

2020 m. vasario 24 d. Nr. 34-286

Lazdijai

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Lazdijų rajono savivaldybės 2011–2020 metų strateginio plėtros plano, patvirtinto Lazdijų rajono savivaldybės tarybos 2011 m. birželio 29 d. sprendimu Nr. 5TS-61 „Dėl Lazdijų rajono savivaldybės strateginio plėtros plano patvirtinimo“, III prioriteto „Žmogiškųjų išteklių ir socialinė plėtra“ 3.6 tikslo „Užtikrinti laisvalaikio praleidimo formų įvairovę“ 3.6.1. uždaviniu „Užtikrinti teikiamų laisvalaikio paslaugų įvairovę“, atsižvelgdama į Lazdijų rajono savivaldybės viešosios bibliotekos 2020-02-19 raštus Nr. VB1-17 „Prašymas prisidėti prie projekto „Knygrišystė ir archyvinių LDK įrišų interpretacijos“ finansavimo“ ir Nr. VB1-18 „Prašymas prisidėti prie projekto „Neeiliniai susitikimai eilinėmis dienomis“ finansavimo“, Lazdijų rajono savivaldybės taryba n u s p r e n d ž i a:

1. Pritarti Lazdijų rajono savivaldybės viešosios bibliotekos projektams „Knygrišystė ir archyvinių LDK įrišų interpretacijos“ ir „Neeiliniai susitikimai eilinėmis dienomis“.

2. Numatyti Lazdijų rajono savivaldybės biudžete lėšų šių projektų daliniam finansavimui 30 proc. Lazdijų rajono savivaldybės viešajai bibliotekai tenkančios projekto vertės dalies tinkamų finansuoti išlaidų, jeigu bus gautas Lietuvos kultūros tarybos finansavimas.

3. Nurodyti, kad šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka ir terminais.

Savivaldybės merė Ausma Miškinienė

Vidmantas Pilvinis, tel. (8 318) 51 244

**LAZDIJŲ RAJONO SAVIVALDYBĖS TARYBOS SPRENDIMO „DĖL PRITARIMO PROJEKTAMS „KNYGRIŠYSTĖ IR ARCHYVINIŲ LDK ĮRIŠŲ INTERPRETACIJOS“ IR „NEEILINIAI SUSITIKIMAI EILINĖMIS DIENOMIS“ BEI JŲ DALINIO FINANSAVIMO“ PROJEKTO**

**AIŠKINAMASIS RAŠTAS**

2020 m. vasario 21 d.

Lazdijų rajono savivaldybės tarybos sprendimo „Dėl pritarimo projektams „Knygrišystė ir archyvinių LDK įrišų interpretacijos“ ir „Neeiliniai susitikimai eilinėmis dienomis“ bei jų dalinio finansavimo“ projektas parengtas vadovaujantis Lietuvos Respublikos vietos savivaldos įstatymo 16 straipsnio 4 dalimi, Lazdijų rajono savivaldybės 2011–2020 metų strateginio plėtros plano, patvirtinto Lazdijų rajono savivaldybės tarybos 2011 m. birželio 29 d. sprendimu Nr. 5TS-61 „Dėl Lazdijų rajono savivaldybės strateginio plėtros plano patvirtinimo“, III prioriteto „Žmogiškųjų išteklių ir socialinė plėtra“ 3.6 tikslo „Užtikrinti laisvalaikio praleidimo formų įvairovę“ 3.6.1. uždaviniu „Užtikrinti teikiamų laisvalaikio paslaugų įvairovę“, atsižvelgiant į Lazdijų rajono savivaldybės viešosios bibliotekos 2020-02-19 raštus Nr.VB1-17 „Prašymas prisidėti prie projekto „Knygrišystė ir archyvinių LDK įrišų interpretacijos“ finansavimo“ ir Nr. VB1-18 „Prašymas prisidėti prie projekto „Neeiliniai susitikimai eilinėmis dienomis“ finansavimo“.

Šio sprendimo tikslas – pritarti Lazdijų rajono savivaldybės viešosios bibliotekos projektams „Knygrišystė ir archyvinių LDK įršų interpretacijos“ ir „Neeiliniai susitikimai eilinėmis dienomis“ bei numatyti Lazdijų rajono savivaldybės biudžete lėšų daliniam šių projektų finansavimui 30 procentų nuo bendros projektų vertės.

Projektas „Knygrišystė ir archyvinių LDK įrišų interpretacijos“.

Projekto tikslas – užtikrinant Lietuvos kultūros paveldo aktualizavimą ir sklaidą pristatyti knygrišystės amatą Lazdijų rajono gyventojams, potencialiems bibliotekų lankytojams, turistams, stiprinti kartų bendravimą ir bendradarbiavimą, prisidėti prie kultūrinio turizmo vystymosi. Projekto tikslinės grupės: Lazdijų krašto vaikai, jaunimas, senjorai; turistai.

Projekto privalumas – Veisiejų biblioteka iš kitų Lietuvos bibliotekų išsiskiria tuo, kad joje yra įrengta gilias tradicijas turinčio knygrišystės amato edukacijų erdvė, kurioje darbuojasi Vilniaus universiteto knygrišys Rimas Supranavičius ir bibliotekininkė Lina Tumosienė. Knygrišystės edukacijų erdvėje vyks kūrybiniai knygrišybos užsiėmimai, kurių metu dalyviai galės praktiškai prisiliesti prie knygų įrišimo rankomis proceso. Lazdijų rajono savivaldybės viešoji biblioteka įsigis stiklines galerijas ir eksponuos unikalią Vilniaus universiteto parodą „Archyvinių Lietuvos Didžiosios Kunigaikštystės įrišų interpretacijos“. Bendra projekto vertė – 3 700,00 Eur. Lazdijų rajono savivaldybės biudžeto lėšos 30 proc. bendros projekto vertės – 1110,00 Eur.

Projektas „Neeiliniai susitikimai eilinėmis dienomis“.

Projekto tikslas – vykdyti profesionalios kūrybos sklaidą Lazdijų krašto bendruomenėse organizuojant kultūrines menines veiklas ir sudaryti sąlygas įvairioms visuomenės grupėms įgyti naujų įgūdžių ir patirčių, mažinant kultūrinę, socialinę ir informacinę atskirtį, stiprinti bibliotekos ir bendruomenės tarpusavio ryšį. Projekto tikslinės grupės: Lazdijų krašto jaunimas ir suaugusieji; gyventojai, besidomintys profesionalia literatūra ir menu; turistai. Susitikti su rajono gyventojais atvyks profesionalūs kūrėjai: bardas, istorikas, publicistas P. Girdenis, bardas, dainų autorius ir atlikėjas, Lietuvos gretutinių teisių asociacijos tarybos pirmininkas D. Razauskas, teatro ir kino aktorius V. Petkevičius, poetas, eseistas R. Stankevičius, fotomenininkas, kultūrininkas A. Černiauskas, prozininkė I. Ežerinytė, dramaturgas, prozininkas, režisierius M. Ivaškevičius, kompozitorius, folkloristas, atlikėjas A. Klova, etnologė N. Marcinkevičienė, dokumentinio kino režisierė A. Marcinkevičiūtė, dailininkas, pedagogas L. Liandzbergis, aktorė, režisierė, poetė B. Mar, poetas J. Liniauskas, fotomenininkas R. Danisevičius, birbyninkas, Lietuvos kariuomenės garbės sargybos orkestro vadovas E. Ališauskas, kunigas, rašytojas A. Toliatas. Renginių ciklo metu kūrėjai susitiks ir ves kultūrinius-socialinius dialogus su bendruomenėmis rajono bibliotekose ir kitose netradicinėse vietose: parkuose, aikštėse, paplūdimiuose.

Projekto privalumas, kad iškelti tikslai ir uždaviniai atitinka Bibliotekų plėtros strateginių krypčių 2016–2022 m. ir Nacionalinėje pažangos programoje numatytus prioritetus bei prisideda prie darnaus vystymosi tikslų įgyvendinimo. Bendra projekto vertė – 7 400,00 Eur. Lazdijų rajono savivaldybės biudžeto lėšos 30 proc. bendros projekto vertės – 2220,00 Eur.

Sprendimo projektas neprieštarauja galiojantiems teisės aktams.

Priėmus sprendimo projektą, neigiamų pasekmių nenumatoma.

Dėl sprendimo projekto pastabų ir pasiūlymų negauta.

Sprendimo projektą parengė Lazdijų rajono savivaldybės administracijos Strateginio planavimo ir investicinių projektų valdymo skyriaus vedėjo pavaduotojas Vidmantas Pilvinis.

Strateginio planavimo ir investicinių projektų

valdymo skyriaus vedėjo pavaduotojas Vidmantas Pilvinis